ເຜີຍແຜ່ນິຕິກຳ ກ່ຽວກັບວຽກງານກໍ່ສ້າງພັກ-ພະນັກງານ
ຄະນະຈັດຕັ້ງສູນກາງພັກ ໄດ້ຈັດກອງປະຊຸມເຜີຍແຜ່, ເຊື່ອມຊືມ, ແນະນຳນິຕິກຳ ກ່ຽວກັບວຽກງານກໍ່ສ້າງພັກ ແລະ ວຽກງານຄຸ້ມຄອງພະນັກງານ ໃຫ້ບັນດາຄະນະບໍລິຫານງານ ພັກແຂວງ-ນະ ຄອນຫລວງ ແລະ ບັນດາກະຊວງ-ອົງການ ໃນຂອບເຂດທົ່ວປະເທດ ໃນວັນທີ 23 ມັງ ກອນ 2018 ຢູ່ນະຄອນຫລວງວຽງຈັນ, ໂດຍມີ ທ່ານ ພັນຄຳ ວິພາວັນ ຮອງປະທານປະເທດ ແຫ່ງ ສປປ ລາວ, ບັນດາກົມການເມືອງ, ລັດຖະມົນຕີ, ຮອງລັດຖະມົນຕີ, ຫົວໜ້າກົມ, ຮອງກົມ, ພ້ອມດ້ວຍພາກສ່ວນກ່ຽວຂ້ອງ ເຂົ້າຮ່ວມຢ່າງພ້ອມພຽງ.
ໃນກອງປະຊຸມຜູ້ເຂົ້າຮ່ວມໄດ້ຮັບຟັງ ການເຜີຍແຜ່ເຊື່ອມຊືມ ມະຕິຂອງກົມການເມືອງສູນກາງພັກ ສະບັບເລກທີ 032/ກມສພ ວ່າດ້ວຍ ວຽກງານການສ້າງແຜນ ກຳນົດພະນັກງານ ນຳພາ-ຄຸ້ມຄອງ, ມະຕິຂອງກົມ ການເມືອງສູນ ກາງພັກ ລະບັບເລກທີ 030/ກມສພ ວ່າດ້ວຍມາດຕະຖານ ຂອງພະນັກງານນຳພາ-ຄຸ້ມຄອງ ຈາກທ່ານ ຈັນສີ ໂພສີຄຳ ຫົວໜ້າ ຄະນະຈັດຕັ້ງ ສູນກາງພັກ ແລະ ຮັບຟັງ ການເຜີຍແຜ່ ມະຕິຂອງກົມການເມືອງສູນກາງພັກ ສະບັບເລກທີ 031/ກມສພ ວ່າດ້ວຍວຽກງານຄຸ້ມຄອງພະນັກງານ ຈາກ ທ່ານ ບຸນທອງ ຈິດມະນີ ຮອງນາຍົກ ລັດຖະມົນຕີ.
ຫລັງຈາກນັ້ນ, ທ່ານ ພັນຄຳ ວິພາວັນ ຮອງປະທານປະເທດ ກໍໄດ້ເຜີຍແຜ່ຄຳສັ່ງຂອງ ກົມການເມືອງສູນກາງພັກ ສະບັບເລກທີ 01/ກມສພ ວ່າດ້ວຍການເພີ່ມທະວີ ການກໍ່ສ້າງໜ່ວຍ ພັກປອດໃສ, ເຂັ້ມແຂງ, ໜັກແໜ້ນ ໂດຍມີບາງ ຕອນໃຫ້ຮູ້ວ່າ: ຈຸດປະສົງຄາດໝາຍ ຂອງການອອກຄຳສັ່ງສຳບັບດັ່ງກ່າວ, ແນໃສ່ຍົກສູງຄຸນນະພາບ ຂອງໜ່ວຍພັກ ແລະ ສະມາຊິກພັກ ໃຫ້ມີການຫັນປ່ຽນຢ່າງຕັ້ງ ໜ້າດ້ວຍບາດກ້າວບຸກທະລຸ, ສາມາດເປັນແກນນຳທີ່ເຂັ້ມແຂງ ໃນລະບົບການເມືອງຢູ່ຮາກຖານ ທັງເປັນການຮັບປະກັນ ເຮັດໃຫ້ການນຳພາຂອງພັກ ຕອບສະໜອງໄດ້ຄວາມເລັ່ງທວງ ຂອງການພັດທະນາ ປະເທດຊາດ ໃນເງື່ອນໄຂ, ສະພາບແວດລ້ອມໃໝ່ ແລະ ອື່ນໆ.
ໂອກາດດັ່ງກ່າວ, ທ່ານ ພັນຄຳ ວິພາວັນ ໄດ້ມີຄຳເຫັນໂອລົມ ໂດຍເນັ້ນໃຫ້ຄະນະໜ່ວຍພັກ, ສະມາຊິກພັກທຸກຂັ້ນ ທັງສູນກາງ ແລະ ທ້ອງຖີ່ນ ຕ້ອງໄດ້ຮ່ຳຮຽນ, ເຊື່ອມຊຶມແນວທາງ, ແຜນນະໂຍບາຍ, ມະຕິ, ຄຳສັ່ງ, ກົດລະບຽບຂອງພັກ, ກົດໝາຍ ແລະ ລະບຽບການຕ່າງໆຂອງລັດ ຢ່າງທົ່ວເຖິງ ແລະ ຄົບຖ້ວນ, ໜ່ວຍພັກ ຕ້ອງກຳແໜ້ນສະພາວະຄວາມເປັນຈິງຂອງຮາກຖານຕົນ ເພື່ອຫັນແນວທາງ, ແຜນນະໂຍບາຍຂອງພັກ ແລະ ມະຕິຂອງຄະນະພັກຂັ້ນເທິງ ເປັນແຜນການຂອງໜ່ວຍພັກ ໃຫ້ສອດຄ່ອງກັບຄວາມຮັບຜິດຊອບ ແລະ ໜ້າທີ່ການເມືອງຂອງຕົນ ພ້ອມທັງ ຊີ້ນຳ-ນຳພາ ຈັດຕັ້ງປະຕິບັດຕົວຈິງ ໃຫ້ມີຜົນສຳເລັດ ແລະ ມີປະສິດທິຜົນ.
ຂໍ້ມູນຈາກ: ສຳນັກຂ່າວສານປະເທດລາວ